BRATISLAVA. Miera prínosu prijatých opatrení k sociálno-ekonomickému rozvoju krajiny bola v druhom polroku 2006 najhorším obdobím od vzniku projektu HESO (Hodnotenie ekonomických a sociálnych opatrení). Projekt vznikol v roku 2000. K tomuto záveru dospela hodnotiaca komisia 44 odborníkov. Projekt HESO zastrešuje inštitút INEKO.
Prvýkrát v histórii projektu dosiahol HESO-Rating štvrťroka negatívne hodnoty. HESO-Rating odzrkadľuje názor hodnotiacej komisie odborníkov na kvalitu a dôležitosť vybraných realizovaných ekonomických a sociálnych opatrení zákonodarnej, výkonnej moci, ako aj rozhodnutí verejných inštitúcií.
Medzi najprínosnejšie opatrenia zaradili hodnotiaci odborníci tender a pridelenie licencie tretiemu mobilnému operátorovi spoločnosti Telefónica O2 (83,1 bodu). Nový operátor má podľa nich pozitívny vplyv na rozvoj konkurenčného prostredia v sektore.
Najhorší rating (-94,6 bodu) od oslovených odborníkov získalo Programové vyhlásenie vlády.